Opsigelse af TDC hometrio og mobilnumre.

Midt i juni 2014 opsagde jeg mit Hometrio. Et mobilnummer var tilknyttet til det og det skulle flyttes til Telmore. Ud over det var der et ekstra nummer som også skulle flyttes.

Jeg fik en bekræftelse af opsigelsen som skulle træde i kraft d. 13. juli. Det mobilnummer som skulle flyttes, stod også til opsigelse, og jeg kontaktede TDC for at informere dem om at det skulle flyttes over til Telmore. Jeg fik lovning om at det skulle de nok gøre.

Men jeg fik mails fra Telmore om at TDC havde afvist nummerflytningen. Jeg kontakter derfor TDC for at høre hvad status var på det nummer. De fortalte at det nummer var klar til flytning når vi nærmede os skæringsdatoen.

Da vi så kom til d. 13. juli, kontaktede vi Telmore for at høre om nummeret bliver åbnet. Det afviser de fordi at TDC havde afvist flytningen. Vi ringer til TDC og de siger at den står åben, og at Telmore kan sende en anmodning.

Vi ringer tilbage til Telmore for at bede dem om at sende en anmodning. Den bliver så igen afvist af TDC. Vi tager igen kontakt til TDC for at høre, hvad de har gang i. Men de siger at den står åben til at blive flyttet. Vi fortæller TDC at det jo ikke nytter noget når de bliver ved med at afvise den. Det kan de ikke forstå, så Telmore som vi igen ringer til, skal igen igen sende en anmodning. Husk lige på at hver gang man ringer til TDC eller for den sags skyld Telmore, så skal man vente op til 45 minutter til at komme igennem.

TDC afviser den endnu engang. Den dag bestod i at ringe frem og tilbage 7 gange. Så bliver man arrig.

Jeg sagde til TDC at eftersom de er et kommunikationsfirma, så er de enorm dårlige til at kommunikere mellem hinanden. Jeg bad også om at snakke med en overordnet, men det kunne jeg ikke få lov til. 

Næste dag. Mobilnummer virkede stadigt ikke. Også den dag bliver brugt med at kommunikere mellem TDC og Telmore. Jeg fik at vide af TDC at den var blevet afvist pga. en regning som vi ikke havde betalt. Men det afviste jeg idet jeg kunne se på betalingsservice at den regning var blevet betalt og det kunne jeg bevise. Da de kunne bekræfte det selv, fik jeg lovning om det nok skulle virke, men det ville tage mindst 24 timer. 

Næste dag virkede det stadigt ikke, så vi tog igen kontakt til Telmore. Den var blevet afvist igen. Men de sagde at vi skulle tage kontakt til nummerporteringen hos TDC. Det gjorde vi for at høre hvorfor de blev ved med at afvise den. De sagde at den stod som klar til flytning, men en lille fluevinge som opsagt. Derfor blev den afvist. Magen til mangel på kompetence skal man lede længe efter.

Da vi havde fortalt TDC om vores frustreringer, ville de give os 500 kroner som vi kunne gå ud og spise for, som kompensation. Det var da altid noget.

Der skulle gå endnu en dag før det virkede.

Men så skete der det, at vi fik en regning fra TDC på opkrævning for august måned for Hometrio med forfalden 1. august. Vi kontaktede TDC for at høre hvad det drejede sig om, for vi var ikke kunde hos dem fra d. 13. juli. De sagde at det var en fejl og der blev lavet en kreditnota.
På kreditnotaen stod de 500 kroner i kompensation, men de var blevet spist af et gebyr på 495,- 

TDC fortalte at det var et gebyr for opsigelse af mobilnummeret indenfor bindingsperioden på 6 måneder. Det forstod vi ikke idet vi havde haft det i et år. Og det kunne vi dokumentere. Så har det vist sig at de havde oprettet det ene nummer igen d. 13. juli idet den var blevet spærret grundet flytningen, som de havde afvist overfor Telmore.

Det kan ikke være rigtigt, at vi skal være ofre for deres uduelighed og fejl. Den ene fejl efter den anden, og vi er havnet midt i det. Al den energi som vi i vores ferie har brugt på det, har været for meget. Vi har bedt om igen at få en overordnet til at kontakte os, og vi venter nu på 2. dagen på det opkald.

Vi har stoppet al betaling til TDC og vi overvejer at kontakte forbrugerklagenævnet eller Ekstra Bladet for at offentliggøre vores historie.

Hilsen Ulrich Søndergaard Jensen

Hammel